Cei peste 100.000 de români care au panouri fotovoltaice instalate pe casă vor trebui să aibă, în mod obligatoriu, un nou dispozitiv. Cine va suporta costurile montării sale.
Conform datelor oficiale, pe 31 decembrie 2023 în România erau circa 110.000 de prosumatori racordaţi la reţele. Dintre aceştia, 95.205 erau persoane fizice, iar 15.150 persoane juridice.
Într-o conferință de presă susținută în luna martie, George Niculescu, președintele ANRE, afirma că aproximativ 200.000 de prosumatori vor exista la sfârșitul acestui an.
În acest moment, numărul crește cu 4.000-5.000 de prosumatori pe lună. Este un semn că atât românii, cât și companiile, iau în considerare această măsură de eficiență energetică.
Pentru toți acești prosumatori, indiferent că sunt persoane fizice sau juridice, statul vine cu o nouă măsură. Astfel, ANRE condiţionează racordarea prosumatorilor la reţeaua de energie electrică de instalarea unui contor suplimentar faţă de cel instalat la limita proprietăţii.
E important de precizat că toate costurile cu montarea echipamentelor vor fi acoperite de distribuitori. Apoi, aceștia le vor recupera prin majorarea tarifului de distribuție pe fiecare factură.
Prosumatorii au reacționat față de această decizia controversată a ANRE. Oamenii spun că toate acele date sunt deja înregistrate de contorul pe care îl au acum. La o primă analiză, noile echipamente ar costa peste 100 de milioane de euro. În plus, ele sunt inutile și ar putea duce la scumpirea facturilor pentru toți românii.
Asociația Prosumatorilor și Comunităților de Energie (APCE) spune că deși ”taxa pe soare” a fost abrogată ANRE continuă cu acest abuz pentru românii care au producție proprie de energie.
Conform APCE, costul total pentru instalarea unui contor, care include echipamentul şi manopera, este de aproximativ 450 euro. În România avem circa 120.000 de prosumatori.
Asta înseamnă un cost de aproximativ 54.000.000 euro pentru instalarea unor contoare inutile. Estimările pentru anul în curs sunt de peste 100.000 de noi prosumatori. Pentru ei se vor consuma încă aproximativ 50.000.000 euro pentru contoare suplimentare, spun reprezentanții asociaţiei, citați de Agerpres.
”ANRE nu a răspuns oficial care este rostul acestui contor suplimentar. Având în vedere că prin art. 21 Alin.3 din OUG163 a fost creat cadrul legat pentru taxarea autoconsumului este simplu de anticipat că acest contor suplimentar va fi folosit pentru impunerea ‘taxei pe soare’.
‘Taxa pe soare’ este o posibilitate legală, strecurată abil în legislaţia românească prin art. 21 Alin.3 din OUG163, de a taxa energia electrică produsă de prosumatori şi consumată direct de aceştia. Este o taxă pe autoconsum“, se arată într-un comunicat al APCE.